b'\n_START_ARTICLE_\nFrank J. Lausche\n_START_SECTION_\n\xc5\xbdivljenje\n_START_PARAGRAPH_\nLausche se je rodil v Clevelandu slovenskim star\xc5\xa1em Lojzetu Lov\xc5\xa1etu in Francki Milavec, doma iz Hinj pri \xc5\xbdu\xc5\xbeemberku oz. Dvorske vasi pri Velikih La\xc5\xa1\xc4\x8dah. \xc5\xa0olal se je v slovenski \xc5\xa1oli \xc5\xbeupnije Sv. Vida, kasneje pa je ob delu \xc5\xa1tudiral pravo. Med prvo svetovno vojno je opravil voja\xc5\xa1ki te\xc4\x8daj in postal podporo\xc4\x8dnik v KOV ZDA. Leta 1920, po koncu \xc5\xa1tudija, je postal odvetnik. Od leta 1932 do 1941, ko je prvi\xc4\x8d postal \xc5\xbeupan mesta, je delal kot sodnik v Clevelandu. Leta 1943 je bil ponovno izvoljen za \xc5\xbeupana s prepri\xc4\x8dljivimi 73\xc2\xa0% glasov. Leta 1944 je bil izvoljen za guvernerja Ohia kot prvi katoli\xc5\xa1ki guverner. Leta 1947 je izgubil ta polo\xc5\xbeaj v boju s Thomasom Herbertom, leto kasneje pa ga je ponovno zavzel in ga obdr\xc5\xbeal do leta 1957, ko je odstopil zaradi izvolitve v senat ZDA leto prej. Leta 1962 je bil ponovno izvoljen za senatorja. Leta 1968 je bil zaradi izgube podpore delavske zveze v spopadu proti Johnu Gilliganu izlo\xc4\x8den iz nadaljnje kandidature in tako kon\xc4\x8dal svojo politi\xc4\x8dno kariero. V tem \xc4\x8dasu je bil kot senator \xc4\x8dlan \xc5\xa1tevilnih komitejev in odborov. V \xc4\x8dasu vietnamske vojne je zahteval prenehanje bombardiranja severnega Vietnama in kon\xc4\x8danje vojne ob sodelovanju OZN.'